**Ministru kabineta noteikumu projekta “Grozījumi Ministru kabineta 2020.gada 9.jūnija noteikumos Nr. 360 “Epidemioloģiskās drošības pasākumi Covid-19 infekcijas izplatības ierobežošanai”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ņemot vērā, ka tirdzniecībā būtiskākais ir panākt tieši efektīvu un stingru distancēšanās normu ievērošanu, Ekonomikas ministrija piedāvā pieeju drošai tirdzniecības pakalpojumu sniegšanai.  Būtiskākie principi:   1. visās tirdzniecības vietās, tirdzniecības centros un tirgus paviljonos tiek nodrošināta efektīva apmeklētāju plūsmas kontrole un ļoti stingras fiziskās distancēšanās prasības; 2. tiek izkliedēta apmeklētāju plūsma pa daudzām tirdzniecības vietām, lai mazinātu apmeklētāju drūzmēšanās risku tirdzniecības vietās; 3. stingri nosacījumi apmeklētāju plūsmas kontrolei (noteikta atbildīgā persona un ieviesta iekšējās kontroles sistēmaepidemioloģiskās drošības pasākumuīstenošanai tirdzniecības vietā vai tirdzniecības centrā); 4. augsta atbildība par epidemioloģiskās drošības pasākumu neievērošanu.   Ministru kabineta noteikuma projekts stājas spēkā 2021.gada 8.februārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Nepieciešamība mazināt Covid-19 infekcijas izplatības risku tirdzniecības vietās |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Lai mazinātu tirdzniecības vietu apmeklētāju un darbinieku risku inficēties ar COVID-19, kopš ārkārtējās situācijas izsludināšanas tirdzniecības vietām tika noteikti dažādi darbības ierobežojumi, kuru mērķis ir mazināt apmeklētāju plūsmu uz tirdzniecības vietām. 2020.gada 17.decembrī noteiktie ierobežojumi paredzēja, ka tirdzniecības vietas klātienē nodrošina tikai pirmās nepieciešamības preču un pārtikas tirdzniecību. Šāda pieeja tirdzniecības regulēšanā nav ilgstoši turpināma, jo iedzīvotājiem nav pieejamas ļoti daudzas būtiski nepieciešamas preču grupas, kā arī distances tirdzniecībā pasūtīto preču piegādes nav pietiekoši ātras un ērtas patērētājiem.  Ņemot vērā, ka tirdzniecībā būtiskākais ir panākt tieši efektīvu un stingru fiziskās distancēšanās normu ievērošanu, Ekonomikas ministrija sadarbībā ar Latvijas Tirdzniecības un rūpniecības kameru (turpmāk – LTRK) ir sagatavojusi konceptuālu piedāvājumu –  priekšlikumus grozījumiem Ministru kabineta noteikumu projektā “Grozījumi Ministru kabineta 2020.gada 9.jūnija noteikumos Nr. 360 “Epidemioloģiskās drošības pasākumi Covid-19 infekcijas izplatības ierobežošanai” (turpmāk – Noteikumu projekts), piedāvājot pieeju drošai tirdzniecības pakalpojumu sniegšanai.  Konceptuālais piedāvājums mērķtiecīgi ir vērsts uz turpmāk minēto principu īstenošanu:   1. visās tirdzniecības vietās, tirdzniecības centros un tirgus paviljonos tiek nodrošināta efektīva apmeklētāju plūsmas kontrole un ļoti stingras fiziskās distancēšanās prasības; 2. tiek izkliedēta apmeklētāju plūsma pa daudzām tirdzniecības vietām, lai mazinātu apmeklētāju drūzmēšanās risku tirdzniecības vietās; 3. stingri nosacījumi apmeklētāju plūsmas kontrolei (noteikta atbildīgā persona un ieviesta iekšējās kontroles sistēmaepidemioloģiskās drošības pasākumuīstenošanai tirdzniecības vietā vai tirdzniecības centrā); 4. augsta atbildība par epidemioloģiskās drošības pasākumu neievērošanu (priekšlikums ietverts likumprojektā “Grozījums Covid-19 infekcijas izplatības pārvaldības likumā”).   **Noteikumu projektā ietvertie priekšlikumi**  1) Lai neveicinātu iedzīvotāju nevajadzīgu pulcēšanos, noteikta prasība tirdzniecības dalībniekam nodrošināt, ka apmeklētāji tirdzniecības vietā, tirdzniecības centrā un tirgus paviljonā tiek ielaisti tikai pa vienam, izņemot personas, kam nepieciešama asistenta palīdzība, un bērnus līdz 12 gadu vecumam, ar kuriem var būt kopā viena pilngadīga persona.  2) Lai ierobežotu un kontrolētu apmeklētāju plūsmu tirdzniecības vietās, Noteikumu projekts paredz, ka tirdzniecības dalībnieks tirdzniecības vietā un tirgus pārvaldnieks tirgus paviljonā vienam apmeklētājam nodrošina ne mazāk kā 25 m2 no publiski pieejamās telpu platības. Savukārt tirdzniecības centra īpašnieks vai tiesiskais valdītājs nodrošina, ka maksimāli pieļaujamais apmeklētāju skaits tirdzniecības centrā tiek noteikts, summējot tirdzniecības vietās pieļaujamo apmeklētāju skaitu, kas vienlaikus var atrasties tirdzniecības vietās.  3) Lai atvieglotu aprēķinu kārtību un kontroles procesu attiecībā uz maksimāli pieļaujamo apmeklētāju skaitu, Noteikumu projekts paredz noteikt, ka tirdzniecības dalībnieks pēc uzraudzības un kontroles iestādes pieprasījuma uzrāda būvju kadastrālās uzmērīšanas lietu, kurā ir iekļauta informācija par ēkas sastāvā esošās tirdzniecības vietas platību (tai skaitā apmeklētājiem publiski pieejamo tirdzniecības telpas platību) vai citus dokumentus, kas dod iespēju pārliecināties par tirdzniecības vietas platību.  4) Precizētas prasības attiecībā uz groziņu, ratiņu un iepirkšanās somu nodrošināšanu tirdzniecības vietā. Priekšlikuma mērķis novērst neskaidrību normu piemērošanā situācijās, kur tirdzniecības specifikas dēļ tirdzniecības vietā netiek nodrošināta iepirkšanās grozu, ratu vai iepirkšanās somu pieejamība (piemēram, aptiekās, degvielas uzpildes stacijās, kioskos, preses kioskos, tirgos, ielu tirdzniecības vietās, tirdzniecības vietās, kur preces izsniedz pārdevējs u.c.  5) Lai rūpētos par stingru apmeklētāju fiziskās distancēšanās prasību ievērošanu tirdzniecības vietā, ir noteikts pienākums kontrolēt un mazināt apmeklētāju drūzmēšanos tirdzniecības vietās, īpaši tas attiecināms uz nepieciešamību kontrolēt apmeklētāju plūsmu pie tirdzniecības vietas ieejām un izejām (iekštelpās un ārtelpās) un tirdzniecības zālē vietās, kur notiek pastiprināta apmeklētāju pulcēšanās. Prasība kontrolēt un nepieļaut pastiprinātu apmeklētāju pulcēšanos ir noteikta arī tirgus paviljonos un tirdzniecības centros publiskās koplietošanas telpās (pie ieejām un izejām (iekštelpās un ārtelpās), gaiteņos, pie tualetēm un citur, kur notiek pastiprināta apmeklētāju pulcēšanās).  6) Lai mazinātu apmeklētāju drūzmēšanos, apmeklētāju plūsma organizējama, nodalot ieeju no izejas, ja tirdzniecības vietas infrastruktūra nodrošina vairākas atsevišķas piekļuves tirdzniecības vietai. Šāda prasība būtu attiecināma uz tirdzniecības vietām, kur infrastruktūra nodrošina vairākas ieejas/izejas tirdzniecības vietā.  7) Ņemot vērā, ka epidemioloģiskā situācija Latvijā būtiski neuzlabojas, lai nodrošinātu stingras fiziskās distancēšanās prasības tirdzniecības centros, tiek pārskatīta tirdzniecības centra definīcija, lai turpmāk noteiktu stingrākas epidemioloģiskās drošības prasības arī mazākām tirdzniecības ēkām, kurās tiek organizēta pastāvīga un sistemātiska tirdzniecība t.i., ēkām ar kopējo platību vismaz 1 500 m2, kurās atsevišķās tirdzniecības vietās darbojas vismaz 5 tirdzniecības dalībnieki vai pakalpojuma sniedzēji. Tirdzniecības centriem jānodrošina, ka tirdzniecības centrā netiek pārsniegts maksimāli pieļaujamais apmeklētāju skaits un uzraudzības un kontroles iestādes pēc to pieprasījuma tiek nodrošinātas ar objektīvu informāciju par apmeklētāju plūsmu (skaitu) tirdzniecības centrā.  Papildus Noteikumu projektā paredzēts pienākums tirdzniecības centrā ar kopējo tirdzniecībai atvēlēto platību virs 7 000 m2 uzstādīt elektronisku apmeklētāju plūsmas uzskaites iekārtu. Savukārt tirdzniecības centriem ar kopējo tirdzniecībai atvēlēto platību zem 7 000 m2 netiek paredzēts konkrēts tehniskais risinājums, kā nodrošināt 25.71. apakšpunktā minētās prasības izpildi (kontrolēt maksimāli pieļaujamo apmeklētāju skaitu, kas vienlaicīgi var atrasties tirdzniecības centrā), t.i. tas paliek katra tirdzniecības centra īpašnieka vai tiesiskā valdītāja ziņā.  Proti, par apmeklētāju plūsmas kontroles mehānismu tostarp varētu uzskatīt ne tikai elektronisku apmeklētāju plūsmas uzskaites iekārtas uzstādīšanu, bet arī jebkuru citu alternatīvu risinājumu, kas nodrošinātu apmeklētāju plūsmas organizēšanu un kontroli un par kuras darbības objektivitāti var pārliecināties arī uzraudzības un kontroles iestādes, piemēram:  1) *ieviešot apmeklētāju identifikatoru sistēmu (čipi, aproces, žetoni u.tml.),* kuras darbības princips paredz pie ieejas tirdzniecības centrā apmeklētājam izsniegt iepriekš minēto identifikatoru un apmeklētāja pienākums to ir nēsāt līdzi, kamēr tas atrodas tirdzniecības centra iekštelpās. Dodoties prom no tirdzniecības centra, pie izejas identifikators tiek atgriezts atpakaļ apsardzes darbiniekam vai arī tam paredzētajā īpaši norādītā vietā. Tirdzniecības vietā izsniedzamo identifikatoru skaits ir atbilstošs maksimāli pieļaujamajam apmeklētāju skaitam, kas vienlaicīgi drīkst atrasties tirdzniecības centrā. Apmeklētāji bez iepriekš minētā identifikatora tirdzniecības centrā netiek ielaisti un iepriekš minēto procesu uzrauga apsardzes darbinieks vai cits uzņēmuma personāla darbinieks, kam uzticēti iepriekš minētā monitoringa pienākumi;  2) *ieviešot vienotu ratiņu/groziņu sistēmu* visā tirdzniecības centrā. Šādā gadījumā pie tirdzniecības centra ieejas ir izvietoti iepirkšanās ratiņi/groziņi, kurus apmeklētājam ir pienākums izmantot visu laiku, kamēr tas atrodas tirdzniecības centrā. Dodoties prom no tirdzniecības centra, pie izejas tam paredzētajā vietā tiek atgriezti iepirkšanās ratiņi/groziņi. Tirdzniecības vietā pieejamo iepirkšanās groziņu/ratiņu skaits ir atbilstošs maksimāli pieļaujamajam apmeklētāju skaitam, kas vienlaicīgi drīkst atrasties tirdzniecības centrā. Apmeklētāji bez iepirkšanās groziņiem/ratiņiem tirdzniecības centrā netiek ielaisti un iepriekš minēto procesu uzrauga apsardzes darbinieks vai cits uzņēmuma personāla darbinieks, kam uzticēti iepriekš minētā monitoringa pienākumi.  Turklāt visiem tirdzniecības centriem 25.12 apakšpunktā ir noteikts pienākums ieviest iekšējās kontroles sistēmu, kas tostarp uzliek par pienākumu nodrošināt procedūru, kā tiek nodrošināta precīza apmeklētāju skaita, kas vienlaicīgi atrodas tirdzniecības centrā, kontrole.  8) Lai gūtu pārliecību par drošu iepirkšanās vidi attiecīgajā tirdzniecības vietā, tirdzniecības centrā un tirgus paviljonā, kā arī pilnveidotu komunikāciju ar sabiedrību un uzraudzības un kontroles iestādēm attiecībā uz epidemioloģiskās drošības prasību ievērošanu, Noteikumu projekts paredz pienākumu iecelt **atbildīgo personu**, kas organizē noteikumos noteikto epidemioloģiskās drošības pasākumu īstenošanu tirdzniecības vietā, tirdzniecības centrā vai tirgus paviljonā. Informācija par atbildīgo personu ir jāizvieto labi redzamā vietā.  Atbildīgai personai jānodrošina pastāvīga klātbūtne tirdzniecības vietas, tirdzniecības centra vai tirgus paviljona darbības laikā un pēc uzraudzības un kontroles iestādes amatpersonas pieprasījuma jāsniedz nepieciešamā informācija par epidemioloģiskās drošības pasākumu īstenošanu.  9) Lai gūtu pārliecību par efektīvu epidemioloģiskās drošības prasību īstenošanu tirdzniecības vietā, tirdzniecības centrā un tirgus paviljonā, Noteikumu projekts paredz pienākumu ieviest un dokumentēt **iekšējās kontroles sistēmu** epidemioloģiskās drošības prasību īstenošanai.  Dokumentācijā tostarp jāiekļauj:   * aprēķini, kā tiek noteikts maksimālais apmeklētāju skaits, kas vienlaicīgi var atrasties tirdzniecības vietā, tirdzniecības centrā vai tirgus paviljonā (25.2 punktā un 25.71., 25.91. apakšpunktā noteikto prasību izpilde); * procedūra, kā tiek nodrošināta precīza apmeklētāju skaita, kas vienlaicīgi atrodas tirdzniecības vietā, tirdzniecības centrā vai tirgus paviljonā, kontrole (25.2 punktā un 25.81., 25.91. apakšpunktā noteikto prasību izpilde); * procedūra, kā tiek nodrošināta kontrole, lai nepieļautu fiziskās distancēšanās pārkāpumus un novērstu pastiprinātu apmeklētāju pulcēšanos tirdzniecības vietā, tirdzniecības centrā vai tirgus paviljonā (25.1 ., 25.4., 25.5., 25.6. punktā un 25.73., 25.74., 25.75., 25.93., 25.94. apakšpunktā noteikto prasību izpilde); * atbildīgās personas vārds, uzvārds un kontaktinformācija.   Izstrādājot apmeklētāju plūsmas kontroles procedūru (mehānismu), kā vienus no iespējamiem tehniskiem risinājumiem tostarp varētu izvērtēt apmeklētāju plūsmas uzskaites iekārtas uzstādīšanu, elektroniskas apmeklētāju pierakstu sistēmas izveidi, ratiņu/groziņu sistēmas ieviešanu, ieejas durvju automātisku vai manuālu aizvēršanu u.tml. risinājumus, kas nodrošinātu apmeklētāju plūsmas organizēšanu un kontroli un par kuras darbības objektivitāti var pārliecināties arī uzraudzības un kontroles iestādes.  10) Noteikumu projektā ir noteikts mārketinga aktivitāšu, kas veicina pulcēšanos tirdzniecības vietās, aizliegums. Proti, Noteikumu projekts paredz aizliegumu ārpus tirdzniecības vietām reklamēt tādus speciālos piedāvājumus, kas ir īsāki par 7 dienām, un motivē vai var motivēt patērētāju uz tūlītēju došanos uz klātienes tirdzniecības vietām un uzturēšanos tajās, tādējādi radot pulcēšanās risku. Speciālais piedāvājums ir konstatējams, ja ir ievēroti visi šādi nosacījumi: 1) tirdzniecība notiek ierobežotā laikposmā; 2) cenas ir zemākas nekā attiecīgo preču vai pakalpojumu parastās cenas; 3) pēc cenu pazemināšanas, atlaižu vai tml. izsludināšanas ir skaidri norādīta preču un pakalpojumu sākotnējā/pamata cena un cena pēc pazemināšanas.  Piemēram, komersanti nedrīkst organizēt un reklāmās izteikt vienas vai dažu dienu nepārtikas preču piedāvājumus  - tādus, kā Akcija tikai šodien, Black Friday, Nakts izpārdošana, Noliktavas izpārdošana vai tml. īsa termiņa speciālus piedāvājumus. Saprātīgs termiņš reklāmas akciju piedāvājumiem būtu vismaz 2 kalendārās nedēļas, bet ne ilgāk kā 4 kalendārās nedēļas.  Aizliegums nav attiecināms uz preču atlaidēm (cenu zīmēm) tirdzniecības vietā.  Papildus norādāms, ka mērķis ir ierobežot personu pulcēšanos tirdzniecības vietās, lai tādējādi mazinātu risku Covid-19 infekcijas izplatībai. Līdz ar to ierobežojums ārpus tirdzniecības vietām reklamēt speciālos piedāvājumus, kas ir īsāki par septiņām dienām, neattiecas uz reklāmām par tirdzniecību ar distances līgumu. Preču iegāde, piemēram, interneta vidē nerada apdraudējumu epidemioloģiskajai drošībai, tādēļ nav nepieciešams noteikt reklamēšanas ierobežojumus, ja tirdzniecība notiek attālināti.  11) Noteikumu projektā ir noteikta prasība, ka pie ieejas tirdzniecības vietā, tirdzniecības centrā vai tirgus paviljonā labi redzamā vietā ir jāizvieto informācija, tai skaitā *svešvalodās*, par maksimāli pieļaujamo apmeklētāju skaitu, kas vienlaikus var atrasties tirdzniecības vietā, tirdzniecības centrā vai tirgus paviljonā. Prasība par iepriekš minētās informācijas izvietošanu svešvalodās prioritāri būtu attiecināma vismaz uz angļu un krievu valodu.  12) Papildus Valsts policijas un pašvaldības policijas pilnvarām epidemioloģiskās situācijas uzraudzības jomā noteikumu projektā ir noteikta Patērētāju tiesību aizsardzības centra kompetence attiecībā uz epidemioloģiskās drošības pasākumu ievērošanas uzraudzību tirdzniecības vietās. Proti, Noteikumu projekts paredz, ka II1. nodaļā *Prasības tirdzniecības vietām* noteikto prasību ievērošanu par maksimāli noteikto apmeklētāju skaitu un iekšējās kontroles sistēmas epidemioloģiskās drošības pasākumu īstenošanu t.sk. ir tiesīgs kontrolēt Patērētāju tiesību aizsardzības centrs. Vienlaikus saglabājas arī Valsts un pašvaldības policijas kompetence epidemioloģisko prasību uzraudzībā.  13) Lai nodrošinātu noteikto prasību izpildes kontrolitiks stiprināta uzraudzības un kontroles iestāžu rīcībspēja un kapacitāte. Valsts un pašvaldību policija pastiprinās kontroles aktivitātes, papildus tiks piesaistīti Patērētāju tiesību aizsardzības centra eksperti, kas nodrošinās atbalstu, monitorējot prasību ievērošanu par maksimāli noteikto apmeklētāju skaitu un atbilstību noteiktajām procedūrām tirdzniecības vietās. Vienlaikus, konstatējot būtiskus pārkāpumus, policijai tiesības aizvērt tirdzniecības vietu uz laiku līdz 7 dienām. Uzraudzības koordinēšanai tiek gatavots kopīgs kontroles plāns, kas koncentrējas uz vietām ar lielākiem pulcēšanās riskiem. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, Iekšlietu ministrija, LTRK un Starpministriju koordinācijas grupa. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Visi tirdzniecības nozares dalībnieki aptuveni 20 tūkst. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ekonomikas ministrijas un LTRK kopīgi sagatavotais konceptuālais piedāvājums Ministru kabinetam epidemioloģiskās drošības prasību pārskatīšanai tirdzniecības nozarē drošas tirdzniecības vides nodrošināšanai tostarp paredz noteikt **augstu atbildību par epidemioloģiskās drošības pasākumu neievērošanu**. Iepriekš minētā priekšlikuma ieviešanai, paredzēts sagatavot likumprojektu “Grozījums Covid-19 infekcijas izplatības pārvaldības likumā”.  Par likumprojekta izstrādi atbildīgā institūcija – Ekonomikas ministrija sadarbībā ar Tieslietu ministriju un Iekšlietu ministriju. |
| 2. | Atbildīgā institūcija | Ekonomikas ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| Projekts šo jomu neskar |

# Ekonomikas ministrs J. Vitenbergs

Vīza:

Valsts sekretāra vietnieks E. Valantis